A BIZOTTSÁG HATÁROZATA
(2005. január 27.)
a bulgáriai Newcastle-betegség elleni védekezési intézkedésekről és a 2004/908/EK határozat hatályon kívül helyezéséről
(az értesítés a B(2005) 145. számú dokumentummal történt)
(EGT vonatkozású szöveg)
(2005/61/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, a 90/425/EGK és a 90/675/EGK irányelv módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
tekintettel a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
mivel:
(1)
2004. december 23-án Bulgária megerősítette a Newcastle-betegség kitörését a bulgáriai Kardzhali közigazgatási körzetben. Annak érdekében, hogy csökkentsék a betegség Közösségbe való behurcolásának kockázatát, a bulgáriai Newcastle-betegség elleni védekezési intézkedésekről szóló, 2004. december 23-i 2004/908/EK bizottsági határozatot (3) azonnali intézkedésként fogadták el az élő baromfi, a laposmellű futómadarak, vadon élő és tenyésztett vadszárnyasok és e fajok keltetőtojásainak Bulgáriából történő behozatalának felfüggesztése céljából.
(2)
Bulgária további információkat közölt a betegséggel kapcsolatos helyzetről és kérte a régiókba sorolást annak érdekében, hogy a Kardzhali közigazgatási körzet kivételével az ország részére feloldják a behozatal felfüggesztését, mivel az ország többi részében a járványügyi helyzet kielégítőnek tűnik.
(3)
A Bizottság által a Newcastle-betegség bulgáriai kitörésével kapcsolatban elfogadott intézkedéseket ezért ennek megfelelően módosítani kell, a 2004/908/EK határozatot hatályon kívül kell helyezni, és helyébe e határozat lép.
(4)
Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok felfüggesztik a bulgáriai Kardzhali közigazgatási körzetből származó élő baromfi, laposmellű futómadarak, tenyésztett és vadon élő vadszárnyasok, valamint e fajok keltetőtojásainak behozatalát.
2. cikk
A tagállamok felfüggesztik a bulgáriai Kardzhali területéről származó alábbi termékek behozatalát:
a)
baromfi, laposmellű futómadarak, tenyésztett és vadon élő vadszárnyasok friss húsa; és
b)
az a) pontban említett fajok húsából készült vagy e fajok húsát tartalmazó előkészített húsok és húskészítmények.
3. cikk
(1) A 2. cikk a) és b) pontjától eltérve a tagállamok engedélyezik az említett cikkben foglalt, 2004. november 16. előtt levágott vagy leölt, a bulgáriai Kardzhali közigazgatási körzetből származó baromfiból, laposmellű futómadarakból, tenyésztett és vadon élő vadszárnyasokból készült termékek behozatalát.
(2) Az (1) bekezdésben említett termékek szállítmányához csatolt állat-egészségügyi bizonyítványnak a következő szavakat kell tartalmaznia:
„A 2005/61/EK határozat 3. cikkének (1) bekezdésével összhangban friss baromfihús/laposmellű futómadár friss húsa/vadon élő vadszárnyas friss húsa/tenyésztett vadszárnyas friss húsa/baromfi, laposmellű futómadarak, illetve tenyésztett vagy vadon élő vadszárnyas húsát tartalmazó vagy abból készült húskészítmény/baromfi, laposmellű futómadarak, illetve tenyésztett vagy vadon élő vadszárnyas húsát tartalmazó vagy abból készült előkészített hús (4).”
(3) E határozat 2. cikkének b) pontjától eltérve a tagállamok engedélyezik a baromfi, laposmellű futómadár, tenyésztett és vadon élő vadszárnyasok húsából készült vagy húsát tartalmazó húskészítmények behozatalát, amennyiben azokon elvégezték a 97/222/EK bizottsági rendelet (5) melléklete IV. részének B., C. vagy D. pontjában leírt különleges kezeléseket.
4. cikk
A tagállamok módosítják behozatali intézkedéseiket, hogy azok megfeleljenek e határozatnak, és a megfelelő módon haladéktalanul közzéteszik az elfogadott intézkedéseket. Erről haladéktalanul tájékoztatják a Bizottságot.
5. cikk
A 2004/908/EK határozat hatályát veszti.
6. cikk
Ezt a határozatot 2005. május 16-ig kell alkalmazni.
7. cikk
Ennek a határozatnak a tagállamok a címzettjei.
Kelt Brüsszelben, 2005. január 27-én.